<classify> ALIYEKUWA Rais wa Shirikisho la Soka Tanzania TFF, Jamal Malinzi ameithibitishia Mahakama ya Hakimu Mkazi Kisutu kuwa alikuwa analidai shirikisho hilo zaidi ya Sh milioni 152.6.Pia, mahakama hiyo imepokea vielelezo viwili ambavyo ni taarifa ya benki ya mwaka 2014 na risiti 13 zilizoonesha TFF kumlipa Malinzi fedha za mkopo alizokuwa anawadai.Malinzi alidai hayo jana mbele ya Hakimu Mkazi, Maira Kasonde wakati kesi hiyo ilipokuja kwa ajili ya kujitetea. Mbali na Malinzi, washitakiwa wengine katika kesi hiyo ni aliyekuwa Katibu wa TFF, Selestine Mwesigwa, Mhasibu wa TFF, Nsiande Mwanga na Karani Flora Rauya.Akiongozwa na Wakili Richard Rweyongeza Malinzi alidai katika taarifa ya benki ya kuanzia Januari 2014 hadi Agosti 19, 2014 alikuwa anaidai TFF, Sh 152,613,004.83 na kwamba kuna dola za Marekani 5,000 ambazo alizitoa Msumbiji hazikuingizwa kwenye mfumo huo badala yake waliingiza kwa mkono.Alidai fedha hizo zilipobadilishwa kuwa Shilingi jumla ilikuwa ni Sh milioni 8.3 ambapo kwenye taarifa hiyo waliandika kuwa kiasi unachotudai kwa mujibu wa kumbukumbu zetu ni Sh 152,613,004.83.Malinzi alidai uingizaji wa fedha hizo ulikuwa kwa mbalimbali ni kuweka kwenye akaunti za TFF na kutoa fedha taslimu kwa Shilingi au kwa Dola. Alidai alipokuwa anapewa fedha walikuwa wakimpa risiti kwa majina yake na kwamba aliendelea kutoa fedha hadi alipokamatwa mwaka 2017.Miongoni mwa risiti nilizonazo zilisainiwa na Hellen Adam ambaye alikuwa shahidi wa kumi wa upande wa mashitaka na Kaimu Mkurugenzi wa Fedha, Daniel Msangi ambaye alikuwa shahidi wa sita. Risiti nyingine haikuwa na saini lakini kwenye taarifa ya benki ilionesha imeingizwa kama mkopo, alidai Malinzi.Alidai risiti zote zinatunzwa na idara ya uhasibu ya TFF na kwamba amekuwa akilipwa kwa mafungu mafungu kutokana na hali ya shirikisho hilo kuwa mbaya kiuchumi.Alidai Julai 27 alikamatwa ambapo alilala polisi kwa siku mbili mfululizo na Julai 29, aliletwa mahakamani hivyo, hakuwahi kuingia tena ofisi ya TFF. Baada ya kueleza hayo, Hakimu Kasonde aliahirisha kesi hiyo hadi Agosti 27, mwaka huu kwa ajili ya utetezi.  <topic>: KITAIFA 